Kgwadi bedank as vise-kanselier van NWU | Maroela Media
Prof Dan Kgwadi. (Foto: NWU)
Prof. Dan Kgwadi, vise-kanselier van die Noordwes-Universiteit, het sy bedanking Sondag ingedien. Volgens 'n skrywe deur die registrateur aan lede van die NWU se institusionele forum, het Kgwadi die posisie van vise-kansellier van die Vaal Universiteit van Tegnologie aanvaar.
Die universiteitskomitee se uitvoerende raad sal dié kwessie Maandag tydens 'n algemene vergadering bespreek, waarna meer inligting met belanghebbendes van die universiteit gedeel sal word.
Kgwadi dien sedert 2013 as vise-kansellier van die NWU. Dit is onder sy leierskap dat die drie kampusse, Potchefstroom, Vanderbijlpark en Mafikeng geïntegreer is en dat Afrikaans grotendeels as onderrig taal by dié universiteit afgeskaf is.
Sy optrede het skerp kritiek uitgelok van die Afrikaanse gemeenskap en die gevoel gewek dat hy die Potchefstroom-kampus en die gebruik van Afrikaans wou "marginaliseer" onder die vaandel van "transformasie".
Die NWU het sy bedanking Maandagoggend in 'n skrywe bevestig. "Hoewel ons prof. Kgwadi voorspoed toewens met sy nuwe loopbaanvooruitsigte, is ons hartseer om hom te verloor. Hy het die NWU deur baie moeilike omstandighede gelei en ons almal waardeer sy ondersteuning en deurslaggewende leierskap," het dr. Bismark Tyobeka, voorsitter van die NWU-raad, in die skrywe gesê.